TALLINNA LINNAMUUSEUMI2017. A TEGEVUSE ARUANNE

**Tallinna Linnamuuseumi 2017. aasta arengusuunad**

Möödunud, 2017. aasta põhiliseks märksõnaks olid erinevad ettevõtmised kõigis Tallinna Linnamuuseumi filiaalides seoses 2017. a alanud juubelipidustustega. Laiendati turundusvõrgustikku ja reklaami, sellega seonduvalt valmis Linnamuuseumi uus koduleht ja juubelilogo, juubelikogumik, TLM haridustööd ja aastanäitusi tutvustava ajakirja "Laegas" kolmas number, muuseumi haridustöö vihik, uued reklaamtrükised ja juubelimeened.

Suuremad ehituslikud projektid olid seotud keskaegse kaupmehemaja (Vene 17) ekspositsiooni uuenduste kontseptsiooni elluviimisega. Kaasajastati muuseumi sissepääsukorrus, renoveeriti keskaegsed keldriruumid ja avati kaasaegse avahoidlana üksikkülastajatele. Olulised olid ka Kalamaja lastemuuseumi hoone remonditööd – akende ja uste vahetus ning küttesüsteemi uuendus.

Muuseumihariduse vallas oli muuseumile tähtis Tallinna Haridusameti vahendatud pilootprojekt ja selle raames Tallinna üldhariduskooli õpilastele pakutud muuseumitunnid, millest võttis kevadperioodil osa 9669 õpilast. Kõikide linnamuuseumi näituste juurde töötati välja nii muuseumitunde kui ka loengusarju täiskasvanutele. Jätkusid populaarsed lastelaagrid ja Tallinna ajaloo loengusarjad Neitsitornis ning Kaupmehemajas. Aasta teine pool oli täidetud juubelikonverentsi ja juubeliaasta vastuvõtu ettevalmistustega.

Muuseum osales partnerina mitmesugustes projektides. Kõige populaarsem oli kindlasti 19. mail toimunud traditsiooniline muuseumiöö teemaga „Öös on mänge“, mil Linnamuuseumi külastas kokku 8999 külastajat.

Tallinna Linnamuuseumis avati 58 näitust, millest esile võib tuua Vene muuseumi aastanäitust "Venekeelne trükisõna Tallinnas: 19. sajand – 1940", Kiek in de Köki aastanäitust „Merelt ohtu oodates. Tallinna rannikukindlustused 18.–19. saj” ja Kalamaja lastemuuseumis Miiamilla eksponeeritud interaktiivset näitust „Muinasjutu-vanaema jutulõngakera“.

Kokkuvõtlikult oli 2017. aasta Tallinna Linnamuuseumile igati edukas, muuseumide külastatavus kasvas 223891 huviliseni, mida on ligi kolm tuhat külastajat eelmisest aastast rohkem. Avati 58 näitust, 2955 ekskursioonist võttis osa 46845 inimest, 1488 muuseumitunnist 27573 osalejat, mis teeb ligi viis tuhat õppurit eelmisest aastast rohkem. Lisaks toimus 259 mitmesugust üritust nagu perepäevad, loengud, kohtumisõhtud ja kontserdid.

**TLM külastajate arv:**

|  |  |  |  |  |
| --- | --- | --- | --- | --- |
| 2013 | 2014 | 2015 | 2016 | 2017 |
| 196 097  | 241 006 | 231 649 | 221 067 | 223 891 |

**Kolme viimase aasta jooksul on TLM teeninud stabiilselt omatulu:**

|  |  |  |
| --- | --- | --- |
| 2015 | 2016 | 2017 |
| 696 659 | 743 991 |  756 728 |

**Töö kogudega**

Tallinna Linnamuuseumi kogu täienes 2017. aastal 1493 tulmega. Digiteeriti 5232 museaali, kasutati 6554 museaali, eksponeeriti 5774 museaali. Muuseumikogu on peaaegu täies mahus muuseumide ühises andmebaasis MuIS ja see on suurendanud tunduvalt muuseumikogu kasutamist.

Üks suuremaid projekte oli muuseumi 80. sünnipäevaks valminud uuendatud avahoidla. Muuseumi kogude metallesemeid ja keraamikat eksponeeriv ruum on jätk 2015. aastal avatud avahoidla keraamikakogule. Uuendatud hoidlaruum annab külastajatele võimaluse näha keskaegse elamu keldreid ja suurt osa ekspositsioonidesse mitte mahtuvatest museaalidest.

Olulised muutused on toimunud kogude osakonna töökorralduses. Koguhoidjate vabad töökohad klaasi- ja tekstiilikogus, arheoloogiakogus ja arhiivkogus on täidetud. Ka vabanenud puidukonservaatori ametikohal alustas tööd noor konservaator.

Kogude osakonnas on toimunud kõik planeeritud 13 inventuuri. Käimas on Fotomuuseumi inventuur ja keraamika- ning raidkivide kogu inventuuri lõpetamine läheb üle 2018. aastasse. Tallinna Linnamuuseumi kauast hoidlaruumi vähesuse probleemi on püütud lahendada museaalide paigutuse optimeerimisega ja täiendavate ajutiste hoidlapindade leidmisega erinevates filiaalides. Viimaste aastate üha suurenev probleem on hoidlate täituvus 100%, mis tähendab, et muuseumi kogumistegevus on häiritud. Ruumipuudus on skulptuurihoidlas, maalihoidlates, arhiivkogu hoidlates, relvakogu hoidlas, Fotomuuseumi hoidlates. Raidkivide kogul puudub hoidla, pinda jagatakse majandushoidlaga.

**Teadustöö ja arendustegevus**

2017. aasta teadustöö põhirõhk on olnud Tallinna Linnamuuseumi 80. sünnipäeva ettevalmistamisel. Sellest suurima mahuga oli detsembris 2017 ilmunud Tallinna Linnamuuseumi juubeliraamatu „Keskaegsest kaupmehemajast muuseumiks. Tallinna Linnamuuseum 80“ väljaandmisega seotud tööd, juubeliks avatud Vene tn 17 avahoidla tekstide ettevalmistamine ning juubelikonverentsi korraldamine. 14. detsembril 2017 toimus Tallinna Linnamuuseumi juubelikonverents „Tallinna Linnamuuseum 80“, mis keskendus muuseumi ja tema filiaalide ajaloole. Konverentsi kuus ettekannet pidasid Tallinna Linnamuuseumi ajaloolased.

Oluliseks tuleb pidada ka loengusarja „Teel moodsa linna suunas“ 2017. aasta kevadel. Neli loengut Tallinna linnaruumi arengutest 19. sajandi II veerandist 20. sajandi alguseni olid mõeldud tutvustamaks 2016. aasta sügisel avatud Vene tn 17 uuendatud ekspositsiooni osa „Tallinn 1825–1917“. Lektoriteks olid Risto Paju, Ants Hein (TLÜ), Oliver Orro (EKA) ja Ragnar Nurk.

1. Teaduslikud ettekanded, loengud ja artiklid

1.1. Artiklid, raamatud

Ilmunud:

* Pia Ehasalu „Between East and West: Early full-length state portraits in the Tallinn Brotherhood of the Black Heads’ collection as a reflection of the Holstein delegation’s visit.” - Adam Olerius: Neugier als Methode. Tagungsband zur internationalen Tagung „Der Gottorfer Hofgelehrte Adam Olearius. Neugier als Methode?“, Schloss Gottorf, Schleswig, 24.-27. Juni 2015. Michael Imhoff Verlag, Petersberg 2017, lk 75-84.
* Risto Paju „Professoriga aiamaale. Aiaga seotud esemed ja raamatud 1766. aastal surnud Tallinna Gümnaasiumi professor Heinrich Benjamin Hessleri varaloendis.“ Tartu Ülikooli kunstiajaloo osakonna väljaanne Baltic Journal of Art History. Vol 14, Autumn 2017, 129-139.
* 33 artiklit Tallinna Linnamuuseumi juubeliraamatus „Keskaegsest kaupmehemajast muuseumiks. Tallinna Linnamuuseum 80“. Artiklid järgivad teadusartiklite formaati, on varustatud viidete ja ingliskeelsete resümeedega. Artiklite autoriteks on Tallinna Linnamuuseumi 15 töötajat.

Ilmumas on teadusartiklid Tallinna Linnamuuseumi toimetistesse 2018:

* Zurab Jänes „Peeter I majamuuseum Esimese Eesti Vabariigi ajal“
* Kristi Tasuja "Dunkri tänava arheoloogilised leiud: märkmeid Tallinna kesk- ja varauusaegsest ehitusest."
* Küllike Tint, Maarja Olli „Ühendehted Proosa kalmistus – kaunistused või sümboolsed esemed?“
* Risto Paju „Hingekarjatus? Ühest riiuli alla ununenud Amandus Adamsoni marmorskulptuurist“
* Maria Smorževskihh-Smirnova artikkel Peeter I majamuuseumi ajaloost ja allikapublikatsioon „Peetri maja ostudokumendist“
* Pia Ehasalu „Varased Mustpeade vennaskonna paraadportreed kui Holsteini saatkonna visiidi visuaalne peegeldus“.

1.2 Ettekanded

Risto Paju „Võõra nime all. Lihula kiriku kadunud ristimiskivi TLMi raidkivikogus“. SA Haapsalu ja Läänemaa Muuseumide aastakonverents

2. Trükiste ettevalmistamine

Tallinna Linnamuuseumi juubeliraamatu “Keskaegsest kaupmehemajast muuseumiks. Tallinna Linnamuuseum 80” kogu kirjastamistöö on teostatud muuseumi enda poolt. Kogumik koosneb 25 erineva autori kaastööst. Raamatu maht on kokku 430 lk, illustratsioonide arv ca 200. Enamik illustratsioone on valminud spetsiaalselt selle väljaande tarvis.Tekstid on toimetatud, tõlgitud, suur lisatöö koguhoidjatele ja säilituskuraatoritele on olnud esemete fotografeerimine väljaande tarbeks.

**Näitusetegevus**

**Kaupmehe maja**

Algas Keskaegse kaupmehemaja (Vene 17) ekspositsiooni uuenduste kontseptsiooni elluviimine, kaasajastati muuseumi sissepääsukorrus, uuendati garderoobi ja mööblit, valmisid uued vitriinid, neljanda korruse tööruumidesse telliti uued aknad, valmis uus reklaamlipp ja peasissepääsu kaunistused. Renoveeriti kogu keskaegne keldriruum, paigaldati ventilatsioon, uuendati valgustus ning avati avahoidlana üksikkülastajatele. Kokkuvõttes avati külastajatele järgmised näitused:

* Vitriininäitus „**Mon Faible 2**“ – Tallinna Linnamuuseumi vitriininäituste sari "KOGUJA" tutvustab järjekorras kolmandal näitusel klaasi ja keraamikat kollektsionääri ja metallikunstniku Tõnu Laugu kogudest. Avatud 19.05.2017–09.10.2017.
* Vitriininäitus rahvuseepose „Kalevipoeg“ teemadel: „**Aga ükskord algab aega….“ Rahvuseepose „Kalevipoeg“ teema 1940.– 50. aastate tarbekunstis**“. Kuraator Pia Ehasalu, kunstnik Lilian Juhkam. Avatud 11.10.2017.
* Keraamika, tina-, vask-, messing- ja pronksesemete **avahoidla** keskaegses keldris. Uus avahoidla toimib ekspositsiooni osana, kus külastajad saavad tutvuda muuseumi kogudega ning lisaks kollektsioonidele on lühitekstide abil välja toodud sealsed olulisemad arhitektuurielemendid: sisekaev, kamin, ümarsambad. Väike väljapanek on sama ruumi sisekaevust leitud 14.–19. sajandi arheloogilistest esemetest. Kuraatorid: Ene Heimvell, Kristiina Hiiesalu, Ando Pajus, Maarja Olli, Küllike Tint. Kunstnik Lilian Juhkam.

**Fotomuuseum**

Fotomuuseumis avati 2017. aastal kaks suuremat ja 22 väiksemat näitust. Aastanäitus „Pealinna aerodroomid 1916–1944“ (kuraator Taavi Veiler) avati 13.07 ja jääb avatuks oktoobrini 2018. Fotomuuseumi aastanäitus tutvustab enne II maailmasõda ning selle ajal Tallinnas asunud lennuvälju ja nendes toimunud tegevust. Kolme lennuvälja looga saab tutvuda ajalooliste fotoülesvõtete, haruldaste dokumentide ja esemete kaudu.

Projektiruumis toimus 08.06–28.08 fotonäitus „Mina jään pildile“, kuraator Anneli Jalava. Näitus oli pühendatud aastal 2017 toimunud laste ja noorte kultuuriaastale. Näituse fotod pärinesid vahemikust 1910–2017 ja kujutasid laste ja noorte elu rohkem kui saja aastasel perioodi. Materjali päritolu: FM kogudest kaks autorit, Tallinna fotoklubi materjal, üks erakogu foto. Ülejäänud neljandiku moodustasid kevadel (13.03–15.05.17) tänapäeva lastele-noortele tehtud üleskutse jooksul muuseumisse saadetud digifotod. Kampaania tulemusena laekus 129 fotot 28 inimeselt, lisaks 30 fotot paberkandjal Gustav Adolfi Gümnaasiumi õpilastelt.

Aasta jooksul toimus ka ühe püsiekspositsiooni ruumi kavandamine raevangla tegevuse tutvustamiseks. Koostöös kunstnikega on paika pandud interaktiivne lahendus, mis aitab tutvustada nii fotograafia ajalugu kui ka raevangla tegevust läbi kohtukroonikate. Avamine on planeeritud 2018, suve lõpus.

Mujal ruumides toimusid järgmised näitused:

Galerii:

* Galina Kuljus "Läbi aastate" 15.12.16–15.01.17
* Tõnu Noorits retrospektiiv 19.01–05.03
* Grupinäitus "Elukogemus" kuraator Kaupo Kikas 02.03–02.04
* Enel Lepik ja Larissa Tilk ühisnäitus "Must-valged noodid – duo" 06.04–30.04
* Alessio Franconi "Siin nad võitlesid! Suurtel sõjaradadel üle Alpide" 05.05–11.06
* Kristian Saks "Tallinn elab – pilguheit pealinna tänavatele" 15.06–16.07
* Ija Papstel "Noored muusikud" 20.07–27.08
* Fotokuu avanäitus "Visuaalkurnatus" kuraator Anthea Buys 01.09–08.10
* Eksperimenta! piiriülene projekt "Fotokunst: müüa või mitte müüa" kuraator Triinu Soikmets 19.10–03.12
* Kristel Lukats "Teisel kaldal" kuraator Maruta Varrak 07.12.17–07.01.18

Projektiruum:

* Eve Kiiler "Linnavaatlused. Aiastatud aedlinn" 16.12–10.01
* Tõnu Noorits retrospektiiv 19.01–05.03
* Olesja Semenkova ja Natalia Sizova "Sõdurid" 03.03–02.04
* Kai Kaljo "Asjad" 07.04–30.04
* Ühisnäitus "Kuus objektiivset vaadet" kuraator Eve Kiiler 04.05–29.05
* Laste ja noorte kultuuriaasta näitus "Mina jään pildile", kuraator Anneli Jalava 08.06–28.08
* Fotokuu avanäitus "Visuaalkurnatus" kuraator Anthea Buys 01.09–08.10
* Meeli Küttim "Urban dogs – Tallinna koerad" 13.10–07.12
* Tarmo Virves "Isiklikud pildid" 11.12.17–29.01.18

Salatrepigalerii:

* FM kogudest „Tallinna päästjad fotol“ 18.01–05.02
* FM kogudest „Tallinna kaitsetornid fotol“ 10.02–05.03
* FM kogudest „Tallinna suvised linnavaated“ 15.03–02.04
* FM kogudest „Tallinna vanalinna moderniseerimine fotol“ 05.04–23.04
* Tanel Verk "Paul ja Ilona" 21.09–12.12
* Laura Arum-Lääts ja Kudres Lääts "Lapsepõlve suvede maal" 05.12.17–09.02.18

Siseõu:

* Flo Kasearu videoinstallatsioon "Kontakt" 05.06–28.09

Taani kuninga aed:

* Aastanäitus 2016/17 "Kaherattalised Eestimaa teedel", kuraatorid Taavi Veiler ja Merili Reinpalu juuni-november 2017

**Tallinna vene muuseum ja Peeter I maja**

Tallinna vene muuseumi kõige suurem ülesanne oli aastanäituse **"Venekeelne trükisõna Tallinnas: 19. sajandist–1940. a"** ettevalmistustööd ja avamine. Näitust kureerisid Maria Smorževskihh-Smirnova ja Zurab Jänes. Erakordselt lühikese ajaga õnnestus ette valmistada sisuline kontseptsioon, sisulised materjalid, leida ja deponeerida eksponeeritavad objektid ning koostada näitust saatev haridusprogramm ja ekskursioon.

Näitus tutvustab vene trükisõna ajalugu Tallinnas, vene tähestiku reforme ja raamatu valmimise protsessi. Valgust heidetakse sotsiaalsele, kultuurilisele ja poliitilisele ajaloole, mis sõltuvalt ajastust – Vene impeeriumist iseseisva Eestini – väljendus kohalikus trükitoodangus. Näitusel eksponeeritakse nii Aleksandr Borissovi erakogust pärinevaid haruldusi kui ka esemeid Tallinna Linnamuuseumi, Tallinna vene muuseumi, Eesti Trüki- ja Paberimuuseumi, Eesti Filmiarhiivi, Tallinna Ülikooli Akadeemilise raamatukogu ja Harjumaa muuseumi kogudest.

Lisaks aastanäitusele avati Tallinna vene muuseumis 4 väiksemat näitust:

* „Linn ja tema kunstnikud“ 01.03.–12.03.17

Kaasaegse vene kultuuri festivali ОПѢ FEST raames toimus Tallinna vene muuseumis koostöös Tallinna Linnavalitsusega noorte kunstnike näitus, kus oli väljapanekus nii tarbe- kui ka maalikunst.

* „Mitmenäoline Venemaa“ 12.05.–29.10.17

Külalisnäitus Peterburist, kus fookuses olid 19. saj II poole ja 20. saj alguse fotod, millel on jäädvustatud Vene impeeriumi koosseisu kuulunud rahvaste näod, olme, kombed ja rõivad. Näituse valmistasid ette Maria Smorževskihh-Smirnova, Zurab Jänes, Anastassia Kovõtska ja ROSFOTO.

* „Kodu“ 3.11.–26.11.2017

Noore ja andeka Tallinna kunstniku Aleksei Šatunovi maalinäitus, pühendatud kunstniku kodule: Eestile tervikuna ja Tallinnale sealhulgas. Näituse valmistasid ette Aleksei Šatunov, Maria Smorževskihh-Smirnova, Zurab Jänes.

* „Peipsi vana usk: Pavel Varunini ikoonid ja graafika“ 1.12.2017–30.04.2018

Näitusel on esindatud Pavel Varunini puulõiketehnikas ikoonid ja lubokid, mis käsitlevad nii sakraalseid kui ka igapäevaeluga seotud teemasid. Näituse valmistasid ette Maria Smorževskihh-Smirnova, Zurab Jänes.

Kõiki Tallinna vene muuseumi näitusi saatsid/saadavad loengusarjad jm publikuprogrammid.

**Peeter I majas** ei ole võimalusi ajutiste näituste tegemiseks. Küll aga lisandus 2017. aastal uusi eksponaate ning toimusid ettevalmistustööd 2018. aastal lisanduvate objektide jaoks. Samuti uuendati püsiekspositsiooni tutvustavaid tekste ja eksponaatide allkirju.

**Kiek in de Kök, Bastionikäigud, Raidkivimuuseum ja Neitsitorn**

Kiek in de Köki aastanäituse teemaks oli “Merelt ohtu oodates. Tallinna rannikukindlustused 18.–19. saj”, kuraatorid Robert Treufeldt ja Ragnar Nurkse. Valmistati ette fotonäitust "Heinaturust Vabaduse väljakuks" (fotode ja videomaterjalide otsimine andmebaasidest, näituse kontseptsiooni koostamine, fotoallkirjade ja tekstide koostamine, kuraator Aet Laast). Samuti toimus näituse “Tallinlaste vesi” ettevalmistustöö koostöös ASiga Tallinna Vesi (esemelise materjali otsimine, kirjandusega tutvumine, näituse kontseptsiooni koostamine, kuraator Villu Kadakas).

Torni eri korrustel oli avatud lisaks 17 näitust:

* Vladislav Staniševski näitus „Kunstniku kood“ 5.01–5.02, Julia Voinova
* Heiki Leisi fotonäitus “Kronovoorid” 8.02–4.04
* “Armour”. Eesti noorema põlvkonna ehte- ja sepakunstnike loodud kehaehted ja -objektid, kaasaegseid tõlgendusi ajaloolisest soomusrüüst või turvisest. 7.04–15.05
* Eesti Huumoriliidu korraldatud rahvusvaheline karikatuurinäitus "Vana ja Uus" 18.05–3.07
* Irina Baleva-Stüfi dekoratiivtekstiilide näitus „Vana Tallinna varjud“ 4.07–25.08, Julia Voinova
* Einar Vene maalinäitus "12 pilti" 29.08–15.09
* Fotonäitus “Carl Bulla (1855–1929), teekond fotodel Peterburist Revelisse” 20.09–18.12, Julia Voinova
* Mälestusnäitus “Renaldo Veeber 80” 19.12–10.02.2018, Julia Voinova
* Tšehhi Rahvusmuuseumi näitus „Karl IV, Tšehhia kuningas ja Püha Rooma keiser“ 8.12.2016–28.02.2017
* Eesti Piibliseltsi näitus Reformatsioon 500: “Pühakiri – käsikirjast emakeelse piiblini” 2.03–23.04
* Mari fotograafi Denis Retškini näitus “Marid Venemaa avarustes” 26.04–15.06
* Tarah Montbélialtz’i fotonäitus "Veneetsia" Kiek in de Köki 6. korrusel 12.01–1.05
* Vladimir Baciu ja Sergei Inkatovi näitus „Tuuleroos“ 3.05–1.06, Julia Voinova
* Fotonäitus "Dans la planète du Khlel", autorid Abdessalam Abdelbasseti, Fathi Ben Mohammed Ben Amor El Bey ning Eesti reisiajakirjanik Thea Karin. 3.06 – 17.09
* Fotonäitus “Carl Bulla (1855–1929), teekond fotodel Peterburist Revelisse” 20.09–18.12, Julia Voinova
* Oleg Võssotsky linnafotod ja maalid 21.12–18.02, Julia Voinova

Bastionikäikude proloogiruumis eksponeeriti kahte näitust:

* Fotoäitus “Vanalinna 50 varjundit”, fotostuudio Wonderform. 2.04–1.06, Julia Voinova
* Kaitseliidu ajaloonäitus “Neid me mäletame”, kuraator Tanel Lään. 15.05–15.07

**Lastemuuseum Miiamilla**

Kalamaja Miiamillas avati 2017. aastal üks suurem ja kuus väiksemat näitust.

Samuti sai püsiekspositsioonis välja vahetatud ühe vitriini sisu uuema aja (1990–2000) mänguasjade vastu, mis siiani üldse puudusid. 2018. aasta veebruaris on plaanis lisada veel uuemal ajal Eestis toodetud mänguasju.

Aastanäitus **„Muinasjutu-vanaema jutulõngakera“** (kuraator Tuuli Silber, kunstnik Anneliis Aunapuu) avati 15.02 ja jääb avatuks 1. juulini 2018. Näitus sündis tänu muuseumi jõudnud tekstiilist lamenukkudele, mille autoriks on muinasjutu-vanaemaks kutsutud Leelo Vau (1921–2010), kes 1980. aastatel nendega mööda Eestimaad ringi rändas ja nii lastele kui ka täiskasvanutele muinasjutte vestis. Näituse eesmärk on juhtida tähelepanu tänapäeva maailmas järjest harvemaks muutuvale jutustamisoskusele. Koos kunstnik Anneliis Aunapuuga töötati välja näitusekontseptsioon, mis annab külastajatele võimaluse kogeda muinasjutte erinevate meeltega – kuulates, lugedes, mängides, vaadates, kirjutades ja ise jutustadades. Muuhulgas töötati välja ka muinasjuttude teemaline lauamäng. Tänu Kultuurkapitalilt saadud toetusele teostas stuudio Animailm näitusele ka Leelo eluloost ja nukkudest inspireeritud lamenukk-animatsiooni. Näitusele valmimisele aitasid kaasa veel Risto Järv Eesti Kirjandusmuuseumi Eesti Rahvaluule Arhiivist ja Piret Päär Jutukoolist.

Trepigaleriis:

* „Mitte ainult Lotte...“ Heiki Ernitsa illustratsioonid lasteraamatutele 01.03–24.09.2017
* „Lapsepõlv unistuste Mustamäel“. Enn Kesa fotod 1970. aastate lapsepõlvest Anneli Jalava erakogust

27.09.2017–4.02.2018

* Huvikeskuse Iidam ja Aadam laste loomingu näitus „Kasvan“ – lastekultuuri aasta teemanäitus 06.–08. 2017
* Lastesaate „Lastetuba“ jõuluehete 2015. a konkursi tööde näitus 1.12.2017–14.01.2018

Vitriininäitus ülakorrusel

* „100 aasta mängud“ – lauamängud muuseumi kogust. 20.05.2017–6.05.2018

**Haridustegevus**

Linnamuuseumi haridustegevuses andsid tooni erinevad koostööprojektid nii Tallinna Haridusametiga kui ka muuseumiühingu ja teiste muuseumidega.

Tallinna Haridusameti eestvedamisel toimunud muuseumiõppe projekt andis Tallinna kooliõpilastele võimaluse külastada kõiki muuseumi filiaale ja osaleda mitmesugustes muuseumitundides. Projektis osales kokku 9669 õpilast.

Traditsiooniliselt toimusid Linnamuuseumis ajarännaku programmid: koostöös Niguliste muuseumiga tehti läbi programm „Keskaja kool 1517“.

Linnamuuseum osales aktiivselt mitmel linna suurüritusel nagu Rahvusvähemuste kultuurinädal; Vene kaasaegse kultuuri festival „ОПЬ-Fest“, Vene Kultuuripäevad „Дни русского просвещения“, Tallinna linnapäev, Tallinna vanalinna päevad, linnaosade üritused (Kalamaja Päevad, Kassisaba kevadpäev, Uue Maailma päev jm), Kultuuriöö, Aabitsapidu, Kadrioru pargi ja lossi sünnipäev.

Olulised on olnud ka üle-Eestilised projektid: Muuseumiöö, Teadlaste öö, Avatud mänguväljade festival; Laste Vabariik.

Populaarsed on muuseumi korraldatud perepäevad ja lastelaagrid. Koolivaheaja laager „Vanalinna vennaskond“ pakkus lastele tegevust kolmes Linnamuuseumi filiaalis – Kaupmehemaja, Fotomuuseum ja Kiek in de Kök. Kolme kultuuri laager toimus Kardioru lastemuuseumis Miiamilla. Publikurohked on ka meisterdustöötoad muuseumi filiaalides.

Täiskasvanutele suunatud tegevustest saab välja tuua mitmeid loengusarju Neitsitornis, Vene muuseumis, Peeter I majas, Kaupmehemajas ja Kiek in de Kökis.

**Turundus- ja kommunikatsioonitegevus**

2017. aasta esimeses pooles oli turundus- ja kommunikatsioonitegevuse fookuseks uue kodulehe struktuuri- ja sisuloome, tekstide kirjutamine, fotode kogumine, tellimine ja ülespanek. Muuseumi uue veebikeskkonna loomisega töötati läbi ja struktureeriti muuseumi terviktegevuse võimalikud esitlusviisid. Aasta teises pooles olid olulisemad märksõnad juubeliaastaks ning ka uuendusteks valmistumine.

Eelmisest oluliselt mitmekesisema kodulehe loomise käigus oli vaja läbi töötada kogu muuseumi esitlusviis ja terviklik identiteet. Ettepanek tellida tervikut ühtlustav visuaalidentiteet jäi endiselt ootele, tööülesannet sai siiski hakatud kaardistama ja materjali koondama.

Reklaamidega on Tallinna Linnamuuseum olnud püsivalt või hooajaliselt esindatud peamistes turistidele suunatud kanalites: Tallinn This Week, Tallinn in your Pocket, Tallinn Tourist Map, Dobro Požalovat v Tallinn jm.

Arenes Facebooki-turundus filiaalides. Jälgijate kogusumma tõusis koos kattumistega üle 11 000. Suurima, ligi kolmekordse tõusu on teinud aastaga Fotomuuseum (3040 jälgijat).

Tasuta kanalitest on läbi aasta olnud kasutusel huvi.tallinn.ee, Tallinn Card’i ja Raepressi võimalused, pidevalt on avaldanud muuseumi uudiseid ajaleht Pealinn ja Linnaleht.

Novembrist võtsime kasutusele igakuise muuseumiülese uudiskirja platvormi sendsmaily.net, see saavutas aasta lõpuks 560 aktiivset tellijat ja kasvab edasi.

Trükistest valmis 2017. aasta jaanuari algul uuendatud trükk filiaalide ühisvoldikuid neljas keeles Soome ja Peterburi messile ning aasta jooksul turismiinfo levikanalitesse. Filiaalid uuendasid jooksvalt oma infovoldikuid. Aasta algul ilmus tasuta jagatava muuseumiajakirja „Laegas“ kolmas number, augustis artiklid Kadriorg 300 tähistava Kadrioru teejuhi projektis.

Muuseumimeeneist valmisid filiaalide piltidega minišokolaadid, Fotomuuseumi meened postkaartidest mälupulkadeni ja riidest kotid, Vene 17 muuseumikogu põhjal kavandatud sinivalged kruusid ja kahlid, raevaipade motiividega prillilapid, 2018 a kalender jm.

2017 algasid mitmed koostööprojektid meediakanalitega: ajakiri Imeline Ajalugu avaldas Fotomuuseumi ajaloolisi fotosid, Tallinna TV korraldas sarja suvehooaja saateid muuseumi filiaalides.

**Haldustegevus**

2017. aasta oli haldusosakonna viimase nelja aasta kõige intensiivsem tööperiood. Põhiliselt on tegeletud ekspositsiooniruumide värskendamisega, töökeskkonna parandamisega, kommunikatsioonide ning nende seadmete uuendamistega, et vähendada energiakulusid.

Hangitud on palju uut inventari ja seadmeid museaalide hoiutingimuste parandamiseks, samas mõeldes keskkonnasäästlikkusele. Raidkivimuuseumi avamise järel katsetatud õhukuivatid on ennast hästi õigustanud just energiasäästlikkuse poolest ja vastavalt kogemustele sai hangitud ka puuduliku kliimaga hoidlaruumidesse samaväärseid seadmeid. Pikas perspektiivis oleks siiski säästlikum kaasaegne hoone, milles on kindlasti majanduslikult mõistlikum kliimat hoida. Majad, kuhu omal ajal remontides paigaldati elektriküte, on käesoleval hetkel ühed kulukamad kommunaalarvete tekitajad (Kiek in de Kök, Peeter I majamuuseum, Vene 17 4.-5.korrus).

Kotzebue 16 hoone on nelja aasta jooksul läbi teinud väga mitu uuendust ja remonti. Vahetatud on aknad ja välisuksed, peaaegu täielikult uuendatud küttesüsteem (97% ulatuses); projekt on tellitud ja ehitusluba menetluses, et korraldada ehitushange fassaadiremondiks ja tegevuste toa ning õueala väljaehitamiseks. Sellega peaks suurenema muuseumi külastatavus ja omatulu. Väga suureks miinuseks on keldris asuvate hoidlaruumide asukoht. Ruumid on aastatega läbi elanud juba kaks erineval põhjusel toimunud veeavariid, samuti pole keldrid mõeldud hoidlaruumideks.

Mäekalda 2 tehti mitmeid avariitöid: katuse avariiremont ning fassaadilt veekahjustuse likvideerimine. Järgnesid Lühike jalg 9a hüdroisolatsiooni avariitööd, et likvideerida leke köögiruumide laest. Seejärel asendati Komandandi tee 2 ja Lühike jalg 9a treppide paekiviplaate, mis olid külmaga suures ulatuses lahti tulnud ja ohtlikud jalakäijatele.

Päästeameti ettekirjutuste järgi on 2017. aastal soetatud uus bastionikäikude tuletõkkekardin ning Kiek in de Köki piksekaitse ja elektrisüsteemi ekspertiis. Puudusi ei esinenud. Ventilatsioonisüsteemide jaoks tuli sõlmida hooldusleping ning kõik majad, kus on ventilatsiooniagregaadid, on hooldatud vastavalt seaduses ettenähtud nõuetele ja regulaarsusele. Pikk 29a ekspertiis ATS süsteemile oli puudulik.

Turvalisuse poolelt on eelarvest investeeritud videovalvete täiendamisele ja olemasolevate süsteemide uuendamisse, mis on eelduseks personalikulude optimeerimisele või tõhusamale kasutamisele ning museaalide ja eksponaatide ohutuse tagamisele. Samuti on võetud suund vitriinide valvestamiseks mõeldud tehnika ning süsteemide soetamiseks.

Telliti ja viidi ellu sisekujundusprojekt Vene tn 17 diele uuendamiseks. Tellitud on projekt Pikk 29a kassamööbli jaoks ja 1. korruse külastajate garderoobi ning avaliku WC ruumide väljaehitamiseks, kuid ehitus on veel teostamata. Pikk 29a hoonele tehtud ehitusekspertiisi läbitöötamine kestab, et panna paika plaan edaspidisteks tegevusteks. Sellesse on kaasatud ka kesklinna valitsus kui hoone valdaja. Mäekalda 2, Raekoja 4/6, Vene 17 ja Rüütli 28/30 hoonetele on tellitud inventariseerimisjoonised, mille alusel saab edaspidiseid projekte tellida. Muinsuskaitse eritingimused on tellitud Vene 17 ja Raekoja 4/6 hoonetele selleks, et püsiekspositsioone uuendama hakata ning remonditöödega edasi liikuda.

Dominiiklaste kloostri eskiisprojekt telliti ja teostati, kuid eurorahadele mittekvalifitseerumise tõttu see idee hetkel seisab.

Väike-Pääsukese 5 ehk Jaani Seek on olnud sel aastal suletud ehitustegevuse tõttu naaberkrundil. Märtsist 2018 on võimalik maja taas kasutusele võtta. Ehitaja poolt maja lahtiolekule takistusi ei olnud, küll aga oli muuseumipoolne otsus see kinni hoida.

Igapäevaselt ja jooksvalt on tehtud majades remondi- ja viimistlustöid, et nii avalikud kui ka tööruumid oleksid korras ja esinduslikud.

Investeeringud:

|  |  |  |  |
| --- | --- | --- | --- |
| 2017 | 2017 | 2017 | 2017 |
| Vene tn 17 avahoidla ehitus ja sisustus14 157.00 | Vene Muuseumi remont (Pikk 29a) 16 550.00  | Suurtükk "Punane lõvi"23 580.00 | Kotzebue 16 remont 2780.00 |

**Olulisemad arengusuunad 2018. aastaks**

Tallinna Linnamuuseumi suurim väljakutse 2018. aastal on paika panna lähiaastate arengukava. Selle keskmes on muuseumi kui terviku kontseptsioon ja üksikute filiaalide selgem temaatiline ja tegevuslik eristumine. Tallinna Linnamuuseum vajab ka uut visuaalset identiteeti, mis on arengukava ja tegevusplaani elluviimise esimene samm.

Ideekavandite tasandil tuleb kokku leppida ja välja töötada filiaalide püsinäitused. Hetkel vajavad uut püsiekspositsiooni kõik linnamuuseumi filiaalid.

Suurem hariduslik koostöö filiaalide vahel aitab paremini kaasata külastajaid ja pakkuda elamuslikke programme. Uuendusliku formaadiga muuseumiülesed suurüritused – 24. veebruaril EV sünnipäev, lihavõtted, Tallinna päev jm annavad võimaluse suurendada külastajate hulka ja tõmmata avalikku tähelepanu. Eesmärk on välja töötada muuseumitundide pakette, viia läbi ühiseid lastelaagreid ja arendada noorte ajalooklubi tegevust.

Novembris toimub Tallinna Linnamuuseumi pedagoogide eestvedamisel lastekonverents, kus 1.–6. klassi õpilastel on võimalik osaleda oma uurimistööga „Lapsepõlv 2018. aastal“. Koostöö koolide ja partneritega algab juba kevadel.

Ühe uuendusena on plaanis välja töötada interaktiivne külastajamäng, mida saab kasutada Tallinna turist ja kohalik elanik. Külastusmäng põhineb nutirakendusel ja annab võimaluse läbida Tallinnas linnamuuseumi eri filiaalid. Kogu marsruudi, mängude ja ülesannete läbivaks teemaks on Tallinna elanikud ja nende elusaatused. Eesmärk on tutvustada Tallinna kui mitmerahvuselist elukeskkonda, kus alati on elanud sakslased, rootslased, venelased, eestlased jm. Kaheksa muuseumi filiaalis avanevad inimeste elulood ja sotsiaalsed rollid ning linnaruumis saab tutvustada olulisi kohtumispaiku. Selline erinevate rahvuste kaudu linna loo tutvustamine tekitab kindlasti äratundmisrõõmu Tallinna turistide jaoks.

Suurem arendusprojekt on seotud suurtüki „Punane lõvi“ koopiaga, mis paigaldatakse Taani kuninga aeda maikuus ja millest saab kindlasti Tallinna oluline vaatamisväärus.

Suuremad aastanäitused 2018. aastal on:

* „Heinaturust Vabaduse väljakuni“ veebruarist Kiek in de Kökis
* „Fotokaameraga vaenlase vastu“: 11 teemanäitust vabadussõja fotodest Fotomuuseumis
* „100 aastat argipäeva“ maist Kaupmehe majas
* „Tallinna vesi“ juunist Kiek in de Kökis
* „STODOM – tähekombinatsioon, mis muutis Eesti fotomaailma” oktoobrist Fotomuuseumis
* „Vene haridus Tallinnas 1944. aastani“ Tallinna Vene muuseumis
* „Eestiaegne lapsepõlv“ septembrist Kalamaja lastemuuseumis Miiamilla